محمد وهبي

**محمد وهبي** (مزيود ف 7 شتنبر 1976) مدريب مغريبي د كورة لي ف 5 مارس 2026 ولّى لمدريب ديال لمنتخب لوطني لمغريبي د كورة، مور وليد الرڭراڭي. ف دجنبر 2025، كان تعيّن مدريب ديال لمنتخب لوطني لمغريبي د قل من 23 عام.

## حياتو
تزاد وهبي ف مقاطعة سيتي دي زان ف شيربيك، لي تابعة ل منطقة بروكسيل ف بلجيكا، ل فاميلة ريفية أصلها من الناضور، و كبر ف بروكسيل.

ملي كان عندو 10 سنين، كان كيتبّع كاس لعالم 1986 معا فاميلتو، و ولّى شغوف ب كورة. لفاميلة ديالو كانت كاتشجع لمنتخب ديال بلجيكا، ولايني سيرتو حتى لمنتخب لمغريبي لي وصل ديك الساع للدور التاني. من بعد، بدا وهبي كايقرا باش يولّي معلّيم ف شيربيك، و كان كايتمنى باش يدمج خدمتو معا الشغف ديالو ب كورة.

## لكاريير د التدريب

### لبدية معا ماكابي بروكسيل
بدا وهبي لكاريير ديالو د التدريب على عمر د 21 عام. ف 1997، نضمّ ل نادي ماكابي بروكسيل و بدا كايتريني فئات الشباب ديالو. دوّز 6 د لمواسم تماك، و قادّ برامج ديال التدريب على حساب لفئات لعمرية، و خدا تجربة مبكرة ف مراقبة اللعابا، التخطيط  و التقييم.

ف لفترة لي كان خدام فيها ف واساط إجتماعي متنوع فيه لعابا من خلفيات مختالفة، ركّز بزاف على الإدماج و على التعليم لمشتارك عبر الرياضة. هاد لفترة عاوناتو يطوّر مهارات لقيادة و التواصل، و يخلي الصور النمطية على جنب، و يعطي لأولوية للتعلم و للتربية كثر من لمنافسة لقاصحة.

واخا النتائج الرياضية ما كانتش هي لأولوية قدّام لأهداف التربوية ديال النادي، هاد لمرحلة ولات أساس ف لفلسفة التدريبية ديال وهبي. من خلالها تشكّل لأسلوب التربوي ديالو و وجّد باش يخدم ف مراكز تكوين ديال الشباب ف مستويات أعلى، و هاد الشي لي خلاه من بعد يخدم مع أندية حترافية ف بروكسيل.

### أنديرليخت
فـ2003، وهبي لتاحق ب أنديرليخت و بدا مع فرقة قل من 9 سنين، لي كانو فيه لعابا بحال شارلي موصوندا جونيور. و عدنان يانوزاي. تما عاود تلاقى مع صاحبو يانيك فيريرا، لي كان تعرّف عليه فـ ماكابي بروكسيل، و تعرّف حتى على التجهيزات ديال واحد من أكبر لأندية ف بلجيكا. من بعد طلع بشوية بشوية ف الفئات الصغرى، و درّب فراقي من U10 حتى لـ U21.

ف موسم 2014–2015 ديال بوطولة الشباب د ؤروپا، قدر يوصل معا أنديرليخت حتى للدومي فينال، فين خسرو بـ 3–1 قدّام إف سي شاختار ضونيتسك فـ نيون.

ف بداية موسم 2015–2016 ديال بوطولة بلجيكا، وهبي ولا مساعد لمدريب ديال لفرقة اللولة تحت قيادة بيصنيك هاسي. أنديرليخت سالا لموسم ف المركز الثاني ورا نادي بروڭ ك.ڤ، و تأهل للإقصائيات ديال 2016–2017 ديال دوري أبطال ؤروپا.

ف الدوري لأوروپي، لفرقة وصلات حتى لدور الـ16، و ربحات ضد ؤلاپياكوص قبل ما تقصى قدّام شاختار ضونيتسك. من بعد ما جرّاو على بيصنيك هاسي فـ ماي 2016، وهبي رجع يخدم مرة خرى ف التدريب ديال الفئات الصغرى.

ف موسم 2017–2018، و هو مدريب ديال U17، ربح بطولة بلجيكا ديال قل من 17 عام، و ب هاد الشي تأهلات لفرقة ل بوطولة الشباب د ؤروپا. من بعد خدا حتى الليصونص پرو د UEFA ديالو فـ 2018.

بقى كيدرب الفئات الصغرى ديال أنديرليخت حتى لـ 2021، فين علن بلي غادي يخلي النادي من بعد 17 عام ديال لخدمة تما.

### لمنتخب د قل من 20 عام
فـ مارس 2022، تعيّن وهبي من عند فوزي لقجع، رئيس الجامعة لملكية لمغريبية د كورة، مدريب جديد ديال لمنتخب لمغريبي د قل من 20 عام، و كان كيعاونو جمال آيت بن إيدر، و جا بلاصت زكريا عبوب.

قاد لمنتخب ف عدة بوطولات جهوية، بحال كاس لعرب د قل من 20 عام 2022، و بوطولة UNAF د قل من 20 عام ديال 2022 و 2023 و 2024. ف النسخة ديال 2024 ربح لمغريب اللقب، و ب هاد الشي تأهل ل كاس إفريقيا د قل من 20 عام 2025.

فـ كاس إفريقيا د قل من 20 عام 2025 لي تدار ف مصر، تصدّر لمغريب لمجموعة ديالو، و ربح مصر ف الدومي فينال، و سالا ف المركز الثاني من بعد ما خسر بـ1–0 قدّام جنوب إفريقيا ف الفينال.

من بعد ف داك العام، قاد لمغريب ف كاس العالم د قل من 20 عام 2025 لي تدار ف شيلي. لمغريب ربح لميريكان ف كار د فينال (3–1)، و تفوّق على فرانسا ف الدومي فينال ب لپيلانتيات، و ربح لفينال بـ2–0 قدّام لارجونتين، و ب هاد الشي خدا لمغريب أول لقب ديالو ف كاس لعالم د قل من 20 عام.

ف أكتوبر 2025، ترشّح وهبي ل جايزة مدريب لعام ديال CAF.

### لمنتخب د قل من 23 عام
ف دجنبر 2025، تعيّن مدريب ديال لمنتخب لوطني لمغريبي د قل من 23 عام.

### لمنتخب د لكبار
ف 5 مارس 2026 تعيّن مدريب ديال لمنتخب لوطني لمغريبي د كورة، مور وليد الرڭراڭي.

## جوائز
**لمنتخب د قل من 20 عام**

* كاس لعالم د قل من 20 عام: 2025

## مصادر

تصنيف:CS1 الفرنسية-language sources (fr)
تصنيف:مدريب ديال لمنتخب لوطني لمغريبي د لكورة
تصنيف:مدريب مغريبي
تصنيف:بلجيكيين من أصل مغريبي
تصنيف:ناس حيين
تصنيف:زيادة 1976